‘Tertium non datur’. Dopo doi risultâts positîfs, la tierce partide cun Di Canio in bancjine si siere cuntune sconfite. A Gjenue cuintri de Sampdoria, intun scuintri fondamentâl pe lote pe salvece, l’Udin al piert: al zuie dome tal prin timp, tal secont al patìs la pression dai parons di cjase e dome tal ultin al prove a fâ alc, ma al è masse pôc e masse tart.
I blancs e neris a àn sù par jù chê stesse fisionomie tatiche de partide cul Napoli, ma la formazion e je diferente: daûr al è Piris al puest di Felipe, te fasse mezane al è Halfredsson al puest di Badu e si torne a viodi ancje Lodi dongje di Kuzmanovic e denant al mancje un dai protagoniscj de vitorie cul Napoli, Bruno Fernandes.
La Sampdoria e à une disposizion tal cjamp sù par jù compagne di chê dal Udin, ma e mostre di vê une marcje in plui – il supuart dal public – e… un Fernandes cuintri di mancul.
Cundut de motorizazion plui potente de Sampdoria, la prime frazion de partide e va indenant in maniere avonde ecuilibrade. Lis dôs scuadris a tegnin bot une cun chê altre e a metin adun cualchi biele ocasion sei des bandis di Karnezis che di chês di Viviano. I prins tîrs in puarte a son dal Udin, cun dôs conclusions cul cjâf di Hertaux e di Zapata che a van fûr bersai di pôc. Di chê altre bande si fasin viodi i ex Quagliarella e Muriel. Soredut il prin al mostre di jessi in grande forme, cuntune acrobazie che e ven blocade di Karnezis, cuntune travierse cjapade cuntun biel tîr di prime intenzion di vincjecinc metris di distance e cuntun altri tîr, che al finìs fûr de puarte, ator de mieze ore di zûc. Muriel si lu viôt ae fin dal prin timp: suntun cross golôs di Soriano, il colombian al tocje cul cjâf ma le tire masse alte.
Muriel al rive a segnâ, cul jutori involontari di Armero, dome tal minût 12 dal secont timp. Propit Armero, juste sul imprin de seconde frazion al veve fat un golon, che però nol è stât convalidât di Russo par vie di un fal di Thereau su Ranocchia. La Sampdoria, in vantaç, e cjape il svol su lis alis di Quagliarella e Soriano, inta che l’Udin al patìs la pression aversarie, che te ultime part de gare si zove ancje dal contribût di Cassano, metût dentri di Montella al puest di Muriel.
Al rive cussì il doi a zero, segnât di Fernando che al siere une biele iniziative imbastide di Cassano e Quagliarella. Finalmentri l’Udin al à un scat di caratar e di braùre e al prove l’assalt finâl par dreçâ la partide, ma nol rive a cambiâ ni il risultât ni i ecuilibris, stant che la Sampdoria e rispuint in cuintripît e tal ultin Quagliarella al mangje une ocasion di aur.
Si sperave che la tierce partide cu la vuide tecniche di De Canio e les miôr, pal zûc e pa risultât. Alc nol à funzionât tal centricjamp, sei in cuvierzidure che in impostazion. Tal secont timp la scuadre e je someade un tic smamide, ancje se in cundizions miôr di tantis partidis de ete Colantuono.
L’incuintri di Gjenue al podeve lâ miôr, ma al podeve lâ ancje piês, se chei altris risultâts des scuadris che si cjatin in code a fossin stâts diferents. La prossime partide in cjase cul Chievo e sarà determinante, no dome pe trancuilitât in classifiche ma ancje par viodi se e je stade parade vie pardabon chê maledizion clamade Dacia Arena.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn